**Forskrift om ressursforvaltning i petroleumsvirksomheten**

**(Ressursforskriften)**

Innhold

[Kapittel 1. Innledende bestemmelser 2](#_Toc210207342)

[Kapittel 2. Undersøkelser 4](#_Toc210207343)

[Kapittel 3. Bore- og brønnaktivitet mv. 7](#_Toc210207344)

[Kapittel 4. Innsendelse av materiale og dokumentasjon 9](#_Toc210207345)

[Kapittel 5. Alminnelige bestemmelser 12](#_Toc210207346)

Forskrift om ressursforvaltning i petroleumsvirksomheten

(Ressursforskriften)

**Hjemmel:** Fastsatt av Oljedirektoratet 13. desember 2017 med hjemmel i lov 29. november 1996 nr. 72 om petroleumsvirksomhet § 10-18, jf. forskrift 27. juni 1997 nr. 653 til lov om petroleumsvirksomhet § 6, § 46, § 47, § 48, § 53, § 79 og § 86, jf. delegeringsvedtak 4. oktober 1991 nr. 1016.

**Endret** ved forskrifter 19 des 2017 nr. 2244 (i kraft 1 jan 2018), 16 des 2020 nr. 2948 (i kraft 1 jan 2021), 23 des 2022 nr. 2504 (i kraft 1 jan 2023), 19 des 2023 nr. 2181 (i kraft 1 jan 2024).

**Rettet** 01.01.2021 (Merknader opphevet), 14.04.2021 (§ 37), 03.01.2023 (hjemmel og plassering av § 24).

# Kapittel 1. Innledende bestemmelser

1. *Formål*

Denne forskrift skal gi utfyllende bestemmelser om datainnsamling og dokumentasjon innenfor de områdene under lov 29. november 1996 nr. 72om petroleumsvirksomhet (petroleumsloven) og forskrift 27.6.1997 nr. 653 til lov om petroleumsvirksomhet (petroleumsforskriften) som er delegert til Sokkeldirektoratet. Forskriften skal også ivareta hensyn til tredjepart i forbindelse med geofysiske undersøkelser.

1. *Virkeområde*

Denne forskrift får anvendelse for ressursforvaltning i petroleumsvirksomheten på områder som omfattes av petroleumsloven § 1-4. Forskriften gjelder ikke for virksomhet etter petroleumsforskriften kapittel 4a. Slik virksomhet reguleres av forskrift om materiale og dokumentasjon ved undersøkelse etter og utnyttelse av undersjøiske reservoarer på kontinentalsokkelen til lagring av CO₂ av 13.12.2017 nr. 2003 (forskrift om dokumentasjon ved lagring av CO₂ på sokkelen).

1. *Definisjoner*

I denne forskrift forstås med:

1. *Avgrensningsbrønn:* brønn som bores for å bestemme utstrekning og størrelse av en petroleumsforekomst som allerede er påvist av en undersøkelsesbrønn.
2. *Borekaks:* bergartsfragmenter fra boreprosessen
3. *Boreprogram:* beskrivelse som inneholder brønn-/brønnbanespesifikke opplysninger om planlagt bore- og brønnaktivitet
4. *Brønn:* hull som bores for å finne eller avgrense en petroleumsforekomst eller for å produsere petroleum eller vann, injisere gass, vann eller annet medium, eller for å undersøke reservoarforhold, overvåke brønnparametere, undersøke bergartenes karakteristika eller utføre geotekniske undersøkelser for plassering av innretninger. En brønn kan bestå av en eller flere brønnbaner og kan ha ett eller flere endepunkt
5. *Brønnaktivitet:* tilrettelegging og gjennomføring av operasjoner i tilknytning til komplettering, datainnsamling, overvåking, kontroll, overhaling, modifisering og tilbakeplugging av eksisterende brønner
6. *Brønnbane:* betegner brønnens beliggenhet fra ett endepunkt til brønnhodet
7. *Brønnbanemål:* den eller de geologiske enhet(er) brønnbanen skal bores inn i (*geologisk(e) brønnbanemål*), og brønnbanens endepunkt (*boreteknisk brønnbanemål*), inkludert geografiske koordinater og dyp målt i meter
8. *Båt-km:* et fartøys seilingsdistanse når seismisk eller elektromagnetisk kilde er aktivert
9. *Felt:* en petroleumsforekomst, eller flere petroleumsforekomster samlet, som omfattes av godkjent plan for utbygging og drift (PUD) eller innvilget fritak fra PUD
10. *Formasjonstest:* test av en enkelt brønns produksjons- eller injeksjonsegenskaper i maksimalt 10 strømningsdøgn
11. *Formasjonstestlogging:* repetert trykkmåling og væskeprøvetaking i en brønn (for eksempel RFT eller MDT)
12. *Funn:* en petroleumsforekomst, eller flere petroleumsforekomster samlet, som er oppdaget i samme brønnbane, og som gjennom testing, prøvetaking eller logging er sannsynliggjort å ha bevegelig petroleum
13. *Injeksjonsbrønn:* utvinningsbrønn eller prøveutvinningsbrønn som benyttes til injeksjon av gass, vann eller annet medium
14. *Kompletteringsaktivitet:* enhver installering av produksjonsrør, pakninger og annet utstyr, samt perforering av, stimulering og opprensking i og dreping av utvinningsbrønner. Avstengning av reservoarsoner eller tidligere perforerte intervaller, samt tilleggsperforeringer betraktes også som kompletteringsaktivitet
15. *Letebrønn:* Letebrønn er en fellesbetegnelse for undersøkelses- og avgrensningsbrønner
16. *Letemål:* den eller de geologiske enhet(er) brønnen skal bores inn i for å påvise en mulig petroleumsforekomst
17. *Observasjonsbrønn:* utvinningsbrønn eller prøveutvinningsbrønn som benyttes til å måle spesifikke brønnparametere eller undersøke reservoarforhold
18. *Produksjonsbrønn:* utvinningsbrønn eller prøveutvinningsbrønn som benyttes til produksjon av petroleum eller av vann
19. *Prospekt:* en mulig petroleumsforekomst med et kartleggbart, avgrenset bergartsvolum
20. *Prospektmulighet:* en mulig petroleumsforekomst der tilgjengelig datadekning og kvalitet ikke er tilstrekkelig for å kartlegge eller avgrense bergartsvolumet
21. *Undersøkelsesbrønn:* letebrønn som bores for å undersøke om det finnes (påvise) petroleum i en mulig forekomst
22. *Utvinningsbrønn:* fellesbetegnelse for brønner som benyttes til utvinning av petroleum: produksjonsbrønner, injeksjonsbrønner og observasjonsbrønner og mulige kombinasjoner av disse

Definisjoner i petroleumsloven og petroleumsforskriften gjelder for denne forskrift.

1. *Format og måleenheter*

Formatkrav til materiale og dokumentasjon kan fastsettes av Sokkeldirektoratet.

Om ikke annet er angitt, skal geografi oppgis som geografiske koordinater/koordinatpar i Europeisk Datum 1950 (EPSG:4230) DDMMSS format. For geografi som er transformert til Europeisk Datum 1950 (EPSG:4230) skal det oppgis informasjon om originalt datum og benyttede transformasjonsparametre.

Materiale og dokumentasjon som sendes, eller på annen måte gjøres tilgjengelig for Sokkeldirektoratet, skal ha entydig identifikasjon og nødvendig teknisk informasjon om kvalitet og egenskaper.

I dokumentasjon til myndighetene skal det fortrinnsvis brukes metriske enheter i henhold til SI-systemet.

1. *Ansvar etter denne forskrift*

Rettighetshaver og andre som deltar i petroleumsvirksomhet som omfattes av denne forskrift, plikter å etterleve forskriften og enkeltvedtak gitt med hjemmel i forskriften gjennom iverksettelse av nødvendige systematiske tiltak.

Rettighetshaver plikter å påse at enhver som utfører arbeid for seg, enten personlig, ved ansatte eller ved entreprenører eller underentreprenører, overholder bestemmelsene gitt i eller i medhold av forskriften.

# Kapittel 2. Undersøkelser

1. *Melding i forbindelse med undersøkelser*

Rettighetshaver skal melde undersøkelsesaktiviteter i medhold av undersøkelsestillatelse og utvinningstillatelse til Sokkeldirektoratet, Fiskeridirektoratet, Havforskningsinstituttet og Forsvaret i Sokkeldirektoratets meldesystem for undersøkelser. Dette gjelder også for trasé- og andre grunnundersøkelser.

Følgende opplysninger skal meldes inn senest fem uker før undersøkelsesaktiviteten starter:

1. betegnelse på undersøkelsen
2. hvilke(n) undersøkelses- og utvinningstillatelse(r) undersøkelsen skal foretas i medhold av
3. navn på rettighetshaver
4. hvilke undersøkelsesaktiviteter som skal utføres
5. dato for planlagt oppstart og avslutning
6. undersøkelsesområde som inkluderer areal for nødvendig kalibrering og testing av utstyr i forbindelse med undersøkelsesaktiviteten samt området som kreves for å snu fartøyet
7. vurdering av om undersøkelsesaktiviteten kan skade særlig sårbare miljøressurser.

Rettighetshaver skal melde om oppstart når undersøkelsesaktiviteten starter. Undersøkelsesaktiviteten kan ikke starte opp tidligere enn fem uker etter at den er meldt inn etter annet ledd bokstav e.

Rettighetshaver skal melde endringer i planlagt oppstartsdato, avlysning eller stanset aktivitet så snart som mulig. Ved endret oppstartsdato må ny dato meldes senest fem virkedager før ny planlagt oppstartsdato. Gjenopptakelse av stanset aktivitet skal meldes.

Dersom rettighetshaver ønsker undersøkelsesaktiviteten gjennomført ut over innmeldt dato for avslutning etter tredje ledd bokstav e, skal dette meldes snarest og senest fem virkedager før tidligere innmeldt dato for avslutning. Rettighetshaver skal snarest melde endringer av innmeldt undersøkelsesområde etter andre ledd bokstav f.

Følgende tilleggsopplysninger skal meldes inn så snart som mulig, men senest før oppstartstidspunktet:

1. navn på den som skal utføre undersøkelsen
2. undersøkelsens planlagte omfang, både båt-km og kvadratkilometer
3. antall og type signalkilder og samlet volum i den grad det er relevant
4. beskrivelse av hvordan de geofysiske sensorer er plassert under datainnsamlingen samt slepets lengde
5. navn på fartøy, fartøyenes kjenningssignal, IMO-nummer (International Maritime Organization sitt identifikasjonssystem for skip) og nasjonalitet
6. eventuelt anløp av indre norske farvann
7. navn på og kontaktinformasjon til fiskerikyndig person
8. rettighetshavers vurdering av om resultatene mv. fra undersøkelsen skal være omsettelige.

Mens undersøkelsesaktiviteten pågår skal følgende opplysninger meldes inn ukentlig, eller oftere i de tilfeller Sokkeldirektoratet krever det

1. betegnelse på undersøkelsen
2. hvilke(n) undersøkelses- eller utvinningstillatelse(r) undersøkelsen skal foretas i medhold av
3. navn på rettighetshaver
4. status for undersøkelsesaktiviteten, herunder antall kilometer innsamlet totalt og i løpet av siste uke, både båt-km og kvadratkilometer
5. informasjon om planlagt aktivitet i kommende uke, herunder informasjon om innsamlingsområde
6. navn på fartøy, fartøyenes kjenningssignal, IMO-nummer (International Maritime Organization sitt identifikasjonssystem for skip) og nasjonalitet
7. eventuelt anløp av indre norske farvann
8. navn på fiskerikyndig person.

Rettighetshaver skal melde fra så snart undersøkelsesaktiviteten er avsluttet.

Sokkeldirektoratet kan gjøre unntak fra fristene angitt ovenfor.

1. *Betegnelse på og klassifisering av undersøkelser*

Sokkeldirektoratet fastsetter betegnelse på og klassifisering av undersøkelser i medhold av undersøkelsestillatelse og utvinningstillatelse. Dette gjelder også for trasé- og andre grunnundersøkelser.

1. *Krav ved gjennomføring av seismisk undersøkelse*

Ved oppstart av seismisk undersøkelse skal det gjøres en gradvis oppstart av lydkilden for å gi fisk og marine pattedyr mulighet til å forlate nærområdet for undersøkelsen. Kravet til gradvis oppstart kan kun fravikes ved bruk av kilder med lav effekt eller ved begrensede undersøkelser med èn lydkilde som det ikke er teknisk mulig å regulere lydvolum for.

Fartøy som foretar seismisk undersøkelse, skal holde forsvarlig avstand til fartøy som driver fiske og til faststående og flytende fiskeredskap. Særlig aktsomhet skal utvises når større ansamlinger av fiskefartøy observeres.

§ 8a. *Følgefartøy ved geofysiske undersøkelser*

Følgefartøy som bistår fartøy som foretar geofysiske undersøkelser skal ha en passiv rolle i forhold til andre brukere av havet.

1. *Gjennomføring av oppdrag som fiskerikyndig person*

Fartøy som foretar geofysisk undersøkelse, skal ha fiskerikyndig person om bord når det er nødvendig av hensyn til fiskerivirksomheten i området. I tvilstilfeller har Sokkeldirektoratet i samråd med Fiskeridirektoratet avgjørende myndighet.

Den fiskerikyndige bør være til stede på oppstartsmøtet for undersøkelsen for å kunne informere om forventet fiskeriaktivitet i det området undersøkelsen skal gjennomføres.

Den fiskerikyndige skal ha en rådgivende funksjon for undersøkelsen innenfor sitt fagområde og skal sikres en fri og uavhengig stilling. Oppdraget som fiskerikyndig skal gjennomføres objektivt og upartisk i forholdet mellom oppdragsgiver og fiskeriinteresser.

Den fiskerikyndige skal føre separat logg etter fastsatt mal for hver undersøkelse for den perioden vedkommende er om bord i fartøyet. Loggen skal etter endt undersøkelse oppbevares hos rettighetshaver i to år. Loggen skal innen to uker etter endt undersøkelse sendes til Sokkeldirektoratet og Fiskeridirektoratet. ~~og Fiskeridirektoratets regionskontor~~ ~~i det aktuelle området~~.

Den fiskerikyndige har plikt til å gjøre seg kjent med innholdet i undersøkelses- eller utvinningstillatelsen og melding om undersøkelsen etter § 6 i denne forskrift. Manual med informasjon for den fiskerikyndige fastsettes av Sokkeldirektoratet og skal medbringes under hvert oppdrag.

Rettighetshaver og den som står for driften av fartøyet skal gjøre relevant regelverk, dokumenter og data tilgjengelig for den fiskerikyndige. Regelverk og dokumenter skal foreligge på både norsk og engelsk. Det skal også legges til rette for at den fiskerikyndige har tilgang til internett og andre nødvendige hjelpemidler.

1. *Posisjonsrapportering i forbindelse med geofysisk undersøkelse*

Fartøy som utfører geofysisk undersøkelse, skal ha om bord og benytte utstyr som overvåker og rapporterer fartøyets posisjon og bevegelser så lenge undersøkelsesaktiviteten pågår. Kravet til overvåkning og rapportering starter når kildene aktiveres og varer så lenge undersøkelsen pågår. Rapportering skal skje til Fiskeridirektoratets døgnbemannede sentral (FMC), som er utpekt av Sokkeldirektoratet som systemoperatør, for aktivering av mottak av signaler.

Posisjonsrapporteringsutstyr etter første ledd skal til enhver tid være funksjonelt og tilfredsstille kravene i forskrift 24. mars 2010 nr. 454 om krav til utstyr og installasjon av posisjonsrapporteringsutstyr. Forskriftens § 3 om krav til tjenesteleverandør som videreformidler sporingsopplysninger gjelder tilsvarende.

Rapportering om posisjon skal inneholde følgende opplysninger:

1. entydig identifikasjon av fartøyet
2. fartøyets geografiske posisjon i rapporteringsøyeblikket med en posisjonsfeil på under 500 meter med et konfidensintervall på 99 %
3. dato og tidspunkt for fartøyets posisjon
4. fart og kurs i rapporteringsøyeblikket
5. identifikasjon av hvilken rapporttype som sendes.
6. *Kvalifikasjonskrav for fiskerikyndig person*

Den som skal praktisere som fiskerikyndig skal ha gjennomført og bestått prøve for godkjent kurs. Sokkeldirektoratet fastsetter det faglige innholdet, tid og sted for slikt kurs og utsteder kursbevis. Det kan kreves egenandel for deltakelse på kurset.

Den som skal delta på kurset må beherske norsk og engelsk og dokumentere at vedkommende i løpet av de siste fem årene har vært aktiv fisker eller hatt tilsvarende relevant erfaring i minst tolv måneder til sammen. Vedkommende må også dokumentere kunnskap om fiskeriaktiviteten i de farvann hvor det fartøyet som foretar geofysisk undersøkelse skal operere, differensiert etter sør for 62 grader nord og nord for 62 grader nord. Vedkommende skal minst ha navigasjonssertifikat for fiskeskipper klasse B eller D 5 uten begrensninger. I tillegg kreves det ett års erfaring som skipper eller styrmann.

Den fiskerikyndige må hvert femte år etter bestått kurs dokumentere at vedkommende i løpet av de siste fem årene har vært aktiv fisker eller fiskerikyndig person i minst tolv måneder til sammen. Aktivitetsperioden beregnes i henhold til forskrift 22. desember 2011 nr. 1523 om kvalifikasjoner og sertifikater for sjøfolk § 16.

Sokkeldirektoratet har oversikt over personer som har bestått kurs og utsteder bekreftelse på retten til å praktisere som fiskerikyndig. Bekreftelsen har en gyldighetstid på fem år og må deretter fornyes. Sokkeldirektoratet kan bestemme at den som ikke oppfyller aktivitetsplikten som aktiv fisker eller fiskerikyndig, eller på annen måte ikke oppfyller sine plikter som fiskerikyndig, kan miste retten til å praktisere som fiskerikyndig person.

1. *Traséundersøkelser og andre grunnundersøkelser*

Traséundersøkelser og andre grunnundersøkelser, jf. petroleumsforskriften § 30, skal meldes i Sokkeldirektoratets meldesystem for undersøkelser etter § 6.

Meldeplikten gjelder ikke for trasé- og andre grunnundersøkelser dersom undersøkelsen skjer uten bruk av seismikk og den vil ha liten, eller ingen, påvirkning på sårbare områder, fisk og marine dyr eller næringsaktivitet.

Før traséundersøkelser påbegynnes, skal rettighetshaver sende kart til Sokkeldirektoratet med den planlagte traséen og eventuelle prospektive områder. Målestokk og geografiske koordinater skal angis.

# Kapittel 3. Bore- og brønnaktivitet mv.

1. *Registrering av brønnbaner, tillatelse til leteboring og boreprogram*

Sokkeldirektoratet fastsetter betegnelse, klassifisering og registreringsnummer for brønnbaner med planlagt dyp mer enn 25 meter under havbunnen.

Forespørsel om fastsettelse av betegnelse og klassifisering for hver brønnbane skal sendes Sokkeldirektoratet senest to uker før planlagt borestart.

Ved behov for reklassifisering skal rettighetshaver sende opplysninger til Sokkeldirektoratet som fastsetter ny klassifisering.

Boring av letebrønner og andre brønnbaner med letemål krever tillatelse fra Sokkeldirektoratet. Søknad om tillatelse og boreprogram sendes senest to uker før planlagt borestart.

For utvinningsbrønner og andre brønner skal boreprogram sendes senest to virkedager før planlagt borestart.

1. *(Opphevet)*
2. *(Opphevet)*
3. *Geologisk og reservoarteknisk datainnsamling i forbindelse med bore- og brønnaktivitet*

Rettighetshaver skal sikre at nødvendige borekaksprøver, konvensjonelle kjerner, sideveggskjerner, væske- og gassprøver, logger og testdata blir samlet inn. Innsamlingen skal inkludere følgende:

1. Borekaksprøver skal tas fra alle bergartstyper i de geologiske formasjoner som blir boret med følgende presiseringer;

* i letebrønner skal prøvetakingen begynne straks det er etablert retur av borevæske.
* i et representativt utvalg av utvinningsbrønner skal prøver tas fra alle formasjoner i reservoarintervallet.
* mellomrommet mellom borekaksprøvene skal ikke overstige 10 meter.
* mellomrommet mellom borekaksprøvene i mulige petroleumsførende lag i letebrønner skal ikke overstige tre meter dersom det ikke tas konvensjonelle kjerner.

1. Minst en konvensjonell kjerne skal tas fra alle petroleumsførende soner i undersøkelsesbrønner. I tillegg skal det tas kjerner av potensielle kildebergarter og reservoarbergarter.
2. Konvensjonelle kjerner fra hele reservoarintervallet skal tas i utvalgte avgrensningsbrønner og utvinningsbrønner.
3. Sideveggskjerner skal tas i den utstrekning det er nødvendig.
4. Væskeprøver skal tas i forbindelse med formasjonstesting og formasjonstestlogging.
5. Brønnlogger skal tas fra alle brønner /brønnbaner.
6. Formasjonstestlogger som fastslår trykkgradient og type væsker i en formasjon samt formasjonens evne til å produsere, skal tas fra alle letebrønner.

Sokkeldirektoratet kan fastsette andre krav til datainnsamling, bearbeidelse og analyser i det enkelte tilfellet.

1. *Informasjon om formasjonstest*

Rettighetshaver skal sende informasjon om formasjonstest for letebrønner til Sokkeldirektoratet i god tid, og senest tre døgn, før testaktiviteten påbegynnes. Tilsvarende gjelder for utvinningsbrønner før et felt er satt i produksjon.

1. *Rapportering under bore- og brønnaktivitet*

Rettighetshaver skal daglig rapportere bore- og brønnaktiviteter til Sokkeldirektoratet. Aktivitet skal rapporteres i hele brønnens levetid.

1. *(Opphevet)*

1. *Betegnelse på funn*

Sokkeldirektoratet fastsetter betegnelse på funn.

Dersom et funn har fått et egennavn i medhold av petroleumsforskriften § 79, skal brønnidentifikasjonen for funnbrønnen til petroleumsforekomsten eller til en av flere petroleumsforekomster som funnet består av, beholdes foran navnet.

1. *Betegnelse på permanent plassert innretning*

Sokkeldirektoratet fastsetter betegnelse på permanent plassert innretning.

Permanent plassert innretning som kan ha brønnhoder skal betegnes med kvadrant og blokknummeret og bokstaver fra A til Z, med unntak av U og T, for hvert felt eller blokk. Ved behov kan AA, AB mv. benyttes.

1. *Plugging av brønn og brønnbane*

Rettighetshaver skal sende Sokkeldirektoratet aktivitetsprogram for pluggeoperasjonen senest ett døgn før planlagt oppstart.

1. *Informasjon om vesentlige endringer*

Rettighetshaver skal så snart som mulig informere Sokkeldirektoratet om vesentlige endringer som har oppstått etter innsendelse av dokumentasjon etter kapittelet her.

# Kapittel 4. Innsendelse av materiale og dokumentasjon

1. *Vederlagsfrihet*

Rettighetshaver som sender, eller på annen måte gjør tilgjengelig, materiale og dokumentasjon til Sokkeldirektoratet skal gjøre dette vederlagsfritt.

1. *Geofysiske data*

Rettighetshaver skal sende Sokkeldirektoratet følgende materiale og dokumentasjon fra den enkelte undersøkelsesaktivitet:

1. geofysiske feltdata med nødvendige navigasjonsdata
2. prosesserte seismiske data, hastighetsdata og navigasjonsdata
3. prosesserte gravimetriske, magnetiske og elektromagnetiske data, med tilhørende navigasjonsdata
4. analyseresultater, kart og profiler som fremstiller resultatene fra andre geofysiske eller geologiske undersøkelser som varmestrømmålinger, radiometriske målinger, prøvetakinger mv.

Materiale og dokumentasjon etter første ledd skal sendes så snart som mulig og senest innen 12 måneder etter at den enkelte undersøkelsesaktiviteten er fullført.

Plikten til å sende materiale og dokumentasjon etter første ledd omfatter alle data som er en naturlig del av prosesseringssekvensen og som blir lagret og distribuert til rettighetshaver. Dersom dataene etter rutinemessig prosessering blir videre bearbeidet, f.eks. ved spesialprosessering, reprosessering eller sammenstilling med andre data, skal resultatet fra dette arbeidet sendes til Sokkeldirektoratet samtidig som det er tilgjengelig for rettighetshaver, uavhengig av om dette deles med de øvrige rettighetshaverne.

I tillegg til de dataene som er nevnt ovenfor, kan Sokkeldirektoratet kreve å få tilsendt andre data og resultater på det format Sokkeldirektoratet bestemmer.

1. *Tolkede geofysiske data*

Sokkeldirektoratet kan kreve å få tilsendt tolkede geofysiske data på et bestemt format.

1. *Geofaglig materiale og dokumentasjon fra utvinningstillatelser ved tilbakelevering, oppgivelse, bortfall og utløp*

Rettighetshaver skal sende Sokkeldirektoratet en statusrapport innen tre måneder etter at en utvinningstillatelse oppgis, bortfaller eller utløper. Rapporten skal gi opplysninger om eventuelle innsamlede data, utførte studier og resultater av disse samt gi en oversikt over mulige prospekter i utvinningstillatelsen. I tillegg skal det gis en oversikt over alt geofaglig materiale og hvor dette er oppbevart, sammen med informasjon om lagringsformat.

Rettighetshaver skal i tillegg, sende alt vesentlig geofaglig materiale og dokumentasjon fra det området som tilbakeføres ved oppgivelse, bortfall eller utløp av en utvinningstillatelse dersom dette ikke er oversendt myndighetene tidligere. Tilsvarende gjelder ved tilbakelevering av deler av området for en utvinningstillatelse.

1. *Opplysninger om endringer i rettigheter til innrapporterte data*

Rettighetshaver skal fortløpende sende Sokkeldirektoratet opplysninger om endringer i rettigheter til innrapporterte data.

1. *Innsendelse av prøver og preparater fra brønner*

Rettighetshaver skal sende prøver, preparater og annet materiale fra den enkelte brønn/brønnbane til Sokkeldirektoratet, i samsvar med Sokkeldirektoratets angivelse. Innsamlet materiale skal sendes så snart som mulig og senest innen seks måneder etter at brønnen er ferdig boret. Dersom ikke annet blir angitt skal følgende sendes inn til Sokkeldirektoratet:

Borekaks:

1. Fra letebrønner:
   * Borekaksprøver av alle bergartstyper i alle geologiske formasjoner der prøver er samlet inn.
   * Digitale fargefotografier av alle borekaksprøver som samles inn.
   * Måleresultat fra røntgenfluorescens-spektrometri (XRF) av alle borekaksprøver som samles inn samt resultatene fra andre analyser som foretas.
2. Fra den første utvinningsbrønnen på feltet:
   * Borekaksprøver fra hele reservoarintervallet. Dersom det senere bores i formasjoner som ikke er omfattet av den første utvinningsbrønnen, skal det sendes borekaksprøver fra hele reservoarintervallet i disse brønnene.

Kjerner:

1. Fra letebrønner:
   * Et fullstendig lengdesnitt av innsamlede konvensjonelle kjerner med en fjerdedel av kjernen. Dersom kjernediameteren er mindre enn 7,6 cm (3 tommer) skal det sendes minst en halvdel av kjernen.
2. Fra den første utvinningsbrønnen som kjernetas på et felt:
   * Et fullstendig lengdesnitt av innsamlede konvensjonelle kjerner med en fjerdedel av kjernen. Dersom det senere tas kjerner i formasjoner som ikke er kjernetatt tidligere, skal det sendes kjerner også fra disse brønnene.
3. Ved behov for spesielle kjerneanalyser kan rettighetshaver søke om at enkelte kjerneintervaller beholdes som full diameter kjerne. Når slike analyser er foretatt, skal resultatet og halvparten av restmaterialet sendes inn.
4. Digitale fargefotografier av kjernene. Disse sendes samtidig med konvensjonelle kjerner.

Væskeprøver fra formasjonstesting og formasjonstestlogging: 2 x 0,5 liter av hver enkelt væske (olje/kondensat/formasjonsvann) fra hvert intervall eller sett av intervaller som testes. Dersom en test gir mindre enn 2 x 0,5 liter kan det sendes inn mindre mengder.

Palynologiske preparater:

1. Palynologiske preparater fra borekaks, sideveggskjerner og konvensjonelle kjerner fra alle prøvedyp.
2. Dersom det lages digitale kopier av preparatene ved bruk av en mikroskopskanner, skal det sendes et digitalt eksemplar.

Petrografiske tynnslip:

1. Et sett av petrografiske tynnslip fra samme prøve.
2. Dersom det lages digitale kopier av tynnslipene ved bruk av en mikroskopskanner, skal det sendes et digitalt eksemplar.

Format, emballasje og merking av prøver skal være i samsvar med Sokkeldirektoratets krav.

1. *Brønndata*

Rettighetshaver skal sende Sokkeldirektoratet alle innsamlede data i form av beskrivelser, målinger, sammenstillinger og beregningsresultater så snart de foreligger. Data som er innsamlet i forbindelse med gjennomføring av boreoperasjonen skal sendes senest seks måneder etter boringen er avsluttet.

1. *Tolkede brønndata*

Rettighetshaver skal sende Sokkeldirektoratet tolkede brønndata så snart de foreligger.

Innen seks måneder etter boring skal rettighetshaver sende:

1. geofaglig og reservoarteknisk sluttrapport for hver brønn/brønnbane
2. prognose og resultat for alle undersøkelsesbrønner og for utvinningsbrønnbaner med funn
3. funnevalueringsrapport.
4. *Statusrapport før oppstart av produksjon*

Rettighetshaver skal, innen ni uker før planlagt produksjonsstart på feltet, sende en statusrapport til Sokkeldirektoratet. Statusrapporten skal beskrive endringer etter at plan for utbygging og drift er godkjent eller etter at det er gitt fritak for slik plan.

1. *Daglige opplysninger om produksjon*

Rettighetshaver skal daglig gjøre opplysninger om de viktigste produksjonsparametere tilgjengelig for Sokkeldirektoratet.

1. *Månedlige opplysninger om produksjon*

Rettighetshaver skal sende Sokkeldirektoratet opplysninger om produksjon per kalendermåned

1. *Innhold i årlig statusrapport for felt i produksjon*

Årlig statusrapport for felt i produksjon skal gi informasjon om utvinnings-, drifts- og måletekniske forhold på feltet, herunder tiltak som er utført i foregående periode, og tiltak som planlegges gjennomført det kommende året.

1. *Klassifisering av petroleumsressurser på norsk kontinentalsokkel*

Ved rapportering til nasjonalbudsjettprosessen etter petroleumsforskriften § 50a skal rettighetshaver klassifisere prosjektene i henhold til Sokkeldirektoratets ressursklassifikasjonssystem.

1. *Varsling og rapportering*

Ved varsling og rapportering til Sokkeldirektoratet i henhold til petroleumsforskriften § 79a kan Sokkeldirektoratet kreve ytterligere opplysninger når dette anses nødvendig.

1. *Uttak fra Sokkeldirektoratets geologiske prøvemateriale*

Sokkeldirektoratet kan, etter søknad, gi rett til uttak fra Sokkeldirektoratets geologiske prøvemateriale.

Den som får utlevert geologisk prøvemateriale etter første ledd skal, innen seks måneder etter uttak, sende Sokkeldirektoratet fullstendig sluttrapport og analyseresultater fra alle studier. Dersom petrografiske tynnslip, mikropaleontologiske eller palynologiske preparater har blitt produsert som del av studiene, skal et sett av slike oversendes Sokkeldirektoratet. Dersom det lages digitale kopier av tynnslipene eller preparatene ved bruk av en mikroskopskanner, skal et digitalt eksemplar sendes Sokkeldirektoratet.

# Kapittel 5. Alminnelige bestemmelser

1. *Tilsynsmyndighet og enkeltvedtak*

Sokkeldirektoratet fører tilsyn med at bestemmelsene som er gitt i denne forskriften eller vedtak som er fattet i medhold av den, blir overholdt.

Sokkeldirektoratet kan fatte nødvendige enkeltvedtak for å gjennomføre bestemmelsene i denne forskriften.

1. *Dispensasjon*

Sokkeldirektoratet kan i særlige tilfeller dispensere fra bestemmelsene i denne forskriften.

1. *Ikrafttredelse mv.*

Denne forskrift trer i kraft 1. januar 2018. Fra samme tid oppheves forskrift 18. juni 2001 nr. 749 for ressursforvaltning i petroleumsvirksomheten.